section_heading: Prije bitke
paragraph_text: U travnju 1945. hrvatske se snage povlače prema Sloveniji i Austriji, ali Petar odlučuje ostati i braniti Odžak, što njegov brat Ivo objašnjava kao poruku budućim Hrvatima da se žrtva, vjera i domoljublje uvijek isplate. Položaje za obranu utvrdio je i pripremio inženjer Blaž Jurkić. Bilo je izgrađeno mnogo rovova i zapreka, a branitelji su posjedovali velike količine oružja, streljiva i hrane. Iako nisu imali vojni zemljovid, branitelji su dobro poznavali svoj kraj. Obranom je zapovijedao Petrov pomoćnik Ivan Čalušić, okolicu je nadgledao Petar, a južno krilo brat Ivo. Pri početku bitke bilo je 20.000 partizana s mnogo streljiva i zrakoplovstvom, a suprotstavilo im se 2.000 iskusnih i vještih ratnika. Petar pod svojim zapovjedništvom ima 850 vojnika, Ivan Čalušić oko 1.000, a pridružilo im se i nekoliko stotina pripadnika seoske straže.